РЕГЛАМЕНТ (ЕО) № 1170/2009 НА КОМИСИЯТА
от 30 ноември 2009 година
за изменение на Директива 2002/46/ЕО на Европейския парламент и на Съвета и Регламент (ЕО) № 1925/2006 на Европейския парламент и на Съвета по отношение на списъците с витамини и минерали и формите, под които те могат да се влагат в храни, включително и добавките към храните
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите-членки по отношение на добавките към храни (1), и по-специално член 4, параграф 5 от нея,
като взе предвид Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (2), и по-специално член 3, параграф 3 от него,
след консултации с Европейския орган за безопасност на храните,
като има предвид, че:
(1)
В приложения I и II към Директива 2002/46/ЕО се установяват списъци с витамини и минерали, както и формите за всеки от тях, които могат да се използват при производството на добавки към храните. Измененията на посочените списъци могат да се приемат в съответствие с изискванията, изложени в член 4 от посочената директива, и в съответствие с процедурата, упомената в член 13, параграф 3 от нея.
(2)
В приложения I и II към Регламент (ЕО) № 1925/2006 се установяват списъци с витамини и минерали, както и формите за всеки от тях, които могат да бъдат влагани в храни. Измененията на посочените списъци могат да се приемат в съответствие с изискванията, изложени в член 3 от посочения регламент, и в съответствие с процедурата, упомената в член 14, параграф 3 от него.
(3)
От Европейския орган за безопасност на храните са оценени нови форми на витамини и минерали. Веществата, за които е дадено положително научно становище и за които са спазени изискванията, упоменати в Директива 2002/46/ЕО и в Регламент (ЕО) № 1925/2006, следва да бъдат добавени в съответните списъци към посочените актове.
(4)
Бяха проведени консултации със заинтересованите страни и предоставените становища бяха взети предвид.
(5)
След получаването на научна оценка от Европейския орган за безопасност на храните е целесъобразно да се въведат спецификации за идентифицирането на някои витамини и минерални вещества.
(6)
Директива 2002/46/ЕО и Регламент (ЕО) № 1925/2006 следва да бъдат съответно изменени.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Директива 2002/46/ЕО се заменят съответно с текста на приложения I и II към настоящия регламент.
Член 2
Регламент (ЕО) № 1925/2006 се изменя, както следва:
1.
В приложение I думата „Бор“ се добавя в списъка в точка 2.
2.
Приложение II се заменя с текста от приложение III към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 ноември 2009 година.